Biluheldet skete kort før klokken fem på Hjørringvej, da en bil i østgående retning kom over i den forkerte kørebane og stødte frontalt sammen med en bil i vestgående retning. Det er endnu uvist, hvorfor manden endte i den forkerte side af vejen. Politiet har taget blodprøver af føreren af bilen og afventer nu svar. Det oplyser vagtchefen ved Nordjyllands Politi, Per Vagn Nielsen. Begge mænd måtte skæres fri af de totalskadede biler, og da politiet nåede frem til ulykkestedet var reddere i gang med at yde førstehjælp på begge mænd. Manden, der blev påkørt, er alvorligt tilskadekommet, men ifølge politiets oplysninger er han udenfor livsfare. Føreren af bilen på afveje er lettere tilskadekommen. Begge mænd blev kørt til Hjørring Sygehus. Politiets bilinspektør forsøger nu at fastslå, hvad der er årsagen til ulykken.

Referat:
To mænd på 21 og 22 år måtte tidligt fredag morgen skæres fri, efter den 22-årige kørte frontalt ind i den 21-årige på Hjørringvej ved Østervrå.